
Fizikai prehabilitáció postoperativ kimenetelre gyakorolt hatása kétlépcsős májresectiot követően kisállat modellen

Bevezetés: A hagyományos eljárásokkal irresecabilisnak vélt, kiterjedt májdaganatok sebészi kezelésére bevezetett eljárás az Associating Liver Partition and Portal vein ligation for Staged hepatectomy (ALPPS) műtét. Előnyei közé tartozik a rendkívül robosztus és gyors májregeneráció, hátránya azonban a műtétet követő magas morbiditás, illetve mortalitás. Az operációt követő vulnerabilitás mérséklésére létrejött új koncepció a fizikai prehabilitáció (PP), amely egy trimodális preoperativ program részeként alkalmas lehet a postoperativ kimenetel javítására, a páciensek fizikai, tápláltsági és mentális felkészítése által, ugyanakkor kedvező szerepéről jelenleg kevés evidencia áll rendelkezésre. Kutatásunk célja a PP hatásának vizsgálata az ALPPS postoperativ kimenetelére.
Módszerek: Hím Wistar patkányokat (n=106) fizikai prehabilitációt végzett (PP), valamint nyugalmi (sedentary, S) csoportokra osztottunk, majd az állatokon ALPPS műtétet végeztünk. A májregenerációt májtömeg méréssel, a sejtproliferáció meghatározásával és mágneses rezonancia képalkotással (MRI) vizsgáltuk. A májfunkciót standard laboratóriumi paraméterekkel és 99mTc-mebrofenin hepatobiliaris scintigraphia (HBS) segítségével határoztuk meg. A postoperativ vulnerabilitás jellemzésére lipopoliszacharid (LPS) indukálta endotoxémia modellt állítottunk fel, vizsgálva a mortalitás, a Rat Grimace Scale és a szepszishez asszociált laboratóriumi paraméterek változását.
Eredmények: Jelentős volumenregeneráció mutatkozott a PP csoportban az S csoporttal összehasonlítva, amelyre a nagyobb májtömeg (p<0,001), a fokozottabb sejtproliferáció (p<0,001) és kifejezettebb MRI májtérfogat növekedés (p<0,05) utaltak. A máj funkcionális regenerációjának javulását a PP csoportban az S csoporthoz képest, a megtartottabb májfunkciós laboratóriumi paraméterek (p<0,001) és a májfunkciót szelektíven vizsgáló HBS (p<0,05) igazolták. Az állatok postoperativ vulnerabilitása csökkent a PP csoportban az S csoporttal szemben, amelyet a kisebb mortalitás (p<0,001) és alacsonyabb szeptikus laboratóriumi paraméterek (p<0,05) jeleztek.
Megbeszélés: Ismereteink szerint első ízben demonstráltuk a PP előnyös hatásait ALPPS műtétet követően. A preoperativ testedzés a májregeneráció serkentésén túl a májfunkciót is fokozta, továbbá csökkentette az állatok postoperativ vulnerabilitását.



